Tori raamatukogu

**Tori raamatukogu** on Tori Valla Raamatukogu haruraamatukogu, mis asub Pärnu maakonnas Tori vallas Tori alevikus aadressil Virula 11, 86801 Tori. See on oluline kogukonnakeskus, mis pakub laia valikut raamatuid ja teisi infomaterjale ning toetab kohalike elanike lugemis- ja õppimisvõimalusi.[**] 

Raamatukoguhoidja on Krista Nõmm. 

## Ajalugu
1878. aastal asutatud Tori raamatukogu on üks vanemaid raamatukogusid Pärnumaal. Otseseks ajendiks raamatukogu loomisele oli 1869. aastal toimunud Eesti esimene üldlaulupidu, kus osales kohalik Levi meeskoor. Peale laulmise peeti seal ka isamaalisi kõnesid, kus rõhutati koolide, raamatukogude ja "iseäraliste seltside" tähtsust ning julgustati neid looma. Raamatukogu aruannetest saab lugeda, et üheksa aastat pärast laulupidu ""nimetatud" raamatukogu ehk Tori Laenuraamatukogu on asutatud asjast huvitatud isikute poolt". Kümne esimese tegutsemisaasta järel oli Tori raamatukogu 1000 trükisega üks Eesti suuremaid kohalikke raamatukogusid. Kümme aastat hiljem Tori raamatukogu suleti, sest "ta ei kuulu ühelegi seltsile".

19. sajandi lõpuaastail arvati raamatukogu 1883. aastal loodud kohaliku laulu- ja mänguseltsi "Salme" omandisse.

Raamatukogu esimene asukoht oli Tori kihelkonnakool, siis vallamaja, vahepeal koguni Tori kõrts, sest "asjast huvitatud inimesed" arvasid, et "seal see sehvt paremini läheb" Järgmisel hetkel otsustati aga, et raamatud tuleks viia ikka sinna, "kus iga joodik neid käperdama ei pääse....". 

Aastatel 1905–1987 oli raamatukogu asupaigaks kohalik kultuurikeskus: esialgne "Salme" seltsimaja, hilisem Tori kultuurimaja.

Postimees on 27. novembril 1928 avaldanud teadaande: "25. nowembril möödus 50 aastat sellest, kui Tori „Salme" seltsi awalik sel ajal muidugi oma liigetele tarwitada raamatukogu hakkas rahwale ajawiidet ja lugemist wõimaldama. Kahtlemata mõjus Tori waimlisele ja seltskondlisele arenemisele tähendatud raamatukogu ja samuti ka „Salme" selts wäga palju kaasa". 

Neil aastail liideti Tori raamatukogu riikliku raamatukoguvõrguga. Sellest ajast on säilinud aruanded ja laenutuste ning lugejate registreerimise kaustad. Aruannetes nimetatakse ainsa tööd takistava põhjusena rahapuudust.

1970. aastatel avati Tori raamatukogus lasteosakond, koosseisu lisandus lasteraamatukoguhoidja. 1978. aastal tähistati Toris raamatukogu 100. tegutsemisaastat.

## Raamatukogu praegu
1987–2000 asus raamatukogu Tori mõisa valitsejamajas ning alates 2000. aastast Tori kooli ruumides.

Praegu on raamatukogus 10 000 mitmesugust trükist, ligi 350 registreeritud lugejat külastavad raamatukogu kuni 3500 korda aastas ning laenutavad üle 5000 raamatu või ajakirja.

Kogu raamatufond on elektrooniliselt kataloogitud. Lugejate kasutuses on internetiühendusega arvuti. Raamatukogu on avatud viiel päeval nädalas ning vastavalt arengukavale täidab 2017. aastast ka vallaraamatukogu ülesandeid, toetades Jõesuu raamatukogu tegevust.

Raamatukogutöö põhirõhk on laenutamisel ning raamatute tutvustamisel erinevate ürituste kaudu (mälumäng, kodulugu, kohalikud kuulsused, teemapäevad).

Raamatukogu tegevus kajastub kohalikus ajalehes ning koostatud on ka infovoldik.

## Tori raamatukoguhoidjad
Tori raamamatukogu hoidjad:

* Mihkel Haas (aastani 1940)
* Evi Haas (aastast 1945)
* Leili Viljapuu (aastast 1971)
* Rita Raudsepp
* Aita Puust (aastast 1985)
* Krista Nõmm

## Viited


## Välislingid
*Tori raamatukogu Facebookis
*Tori Valla Raamatukogu koduleht